ROZHODNUTIE KOMISIE
z 11. júna 2007,
ktorým sa mení a dopĺňa rozhodnutie 2007/31/ES, ktorým sa ustanovujú prechodné opatrenia, pokiaľ ide o zásielky určitých výrobkov sektora mäsa a mlieka, na ktoré sa vzťahuje nariadenie Európskeho parlamentu a Rady (ES) č. 853/2004, z Bulharska do iných členských štátov
[oznámené pod číslom K(2007) 2386]
(Text s významom pre EHP)
(2007/398/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Bulharska a Rumunska, a najmä na jeho článok 42,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
keďže:
(1)
V rozhodnutí Komisie 2007/31/ES (2) sa ustanovujú prechodné opatrenia, pokiaľ ide o zásielky určitých výrobkov sektora mäsa a mlieka z Bulharska do ostatných členských štátov, na ktoré sa vzťahuje príloha III k nariadeniu Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (3). Tieto výrobky by sa mali z Bulharska odosielať len vtedy, ak pochádzajú zo spracovateľskej prevádzkarne uvedenej v prílohe k tomuto rozhodnutiu.
(2)
Rozhodnutie 2007/31/ES (4) bolo na žiadosť bulharských orgánov zmenené a doplnené rozhodnutím 2007/213/ES s cieľom vypustiť niektoré prevádzkarne zo zoznamu uvedeného v prílohe k rozhodnutiu 2007/31/ES.
(3)
Potravinový a veterinárny úrad (FVO) vykonal v období od 12. do 23. marca 2007 misiu v Bulharsku s cieľom posúdiť situáciu spracovateľských prevádzkarní.
(4)
Bulharsko vykonáva s podporou Potravinového a veterinárneho úradu (FVO) posúdenie všetkých spracovateľských prevádzkarní v týchto sektoroch. V tomto kontexte Bulharsko požiadalo, aby sa do zoznamu uvedeného v prílohe k rozhodnutiu 2007/31/ES doplnili určité prevádzkarne. Bulharské orgány poskytli záruky, že tieto prevádzkarne už v plnej miere spĺňajú požiadavky Spoločenstva. Preto by sa mal zoznam týchto prevádzkarní v uvedenej prílohe aktualizovať. V záujme zrozumiteľnosti je vhodné nahradiť ho prílohou k tomuto rozhodnutiu.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2007/31/ES sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 11. júna 2007